Prijedlog PROVEDBENE ODLUKE VIJEĆA o odobrenju Danskoj da uvede posebne mjere odstupanja od članka 75. Direktive Vijeća 2006/112/EZ /* COM/2015/0148 final - 2015/0074 (NLE) */





OBRAZLOŽENJE 1. KONTEKST PRIJEDLOGA U skladu s člankom 395. Direktive Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (dalje u tekstu „Direktiva o PDV-u”), Vijeće, koje djeluje jednoglasno na prijedlog Komisije, može odobriti bilo kojoj državi članici primjenu posebnih mjera odstupanja od odredbi te Direktive kako bi se pojednostavnio postupak naplate poreza na dodanu vrijednost (PDV) ili spriječili određeni oblici utaje ili izbjegavanja poreza. Dopisom evidentiranim u Komisiji 13. siječnja 2015. Danska je zatražila odobrenje za primjenu mjere koja odstupa od članka 75. Direktive o PDV-u. U skladu s člankom 395. stavkom 2. Direktive o PDV-u Komisija je dopisima od 13. i 14. veljače 2015. obavijestila druge države članice o zahtjevu Danske. Dopisom od 17. veljače 2015. Komisija je obavijestila Dansku da ima sve informacije koje smatra potrebnima za razmatranje zahtjeva. Opći kontekst Kako bi se pojednostavnila naplata PDV-a i suzbila utaja poreza, Danska je 2011. zatražila pojedinačno odstupanje kojim joj je dopušteno uvođenje režima paušalnog oporezivanja za privatnu uporabu gospodarskih vozila lake kategorije čija najveća odobrena masa ne premašuje tri tone i koji su registrirani isključivo za poslovnu uporabu. Vijeće je odobrilo zahtjev za odstupanje Provedbenom odlukom 2012/447/EU od 24. srpnja 2012.[1] koja je istekla 31. prosinca 2014. Bez takve mjere odstupanja danskim se zakonodavstvom podrazumijeva da bi svaka privatna uporaba takvog vozila registriranog isključivo za poslovnu uporabu imala kao posljedicu da porezni obveznik potpuno gubi pravo na odbitak PDV-a na trošak kupovine vozila. Danska primjenjuje odredbu o mirovanju u skladu s člankom 176. Direktive o PDV-u u pogledu odbitka PDV-a na trošak kupovine i tekuće troškove gospodarskih vozila lake kategorije čija najveća odobrena masa ne premašuje tri tone. Ako poduzeće registrira takvo gospodarsko vozilo lake kategorije isključivo za poslovnu uporabu, bit će mu dopušteno da u potpunosti odbije PDV na trošak kupovine vozila, kao i na tekuće troškove. Međutim, poduzeću koje registrira gospodarsko vozilo lake kategorije ujedno za poslovnu i privatnu uporabu nije dopušteno da odbije PDV na trošak kupovine vozila, ali može u potpunosti odbiti PDV na tekuće troškove vozila. Upravljanje prethodno opisanim danskim sustavom može biti složeno i skupo za poreznog obveznika kao i za poreznu upravu. Danska je stoga zatražila primjenu pojednostavnjene procedure koja je prethodno odobrena Provedbenom odlukom Vijeća 2012/447/EU. Prema danskim vlastima pojednostavnjeni postupak vrlo je dobro funkcionirao proteklih godina i oni smatraju da postoje dobri razlozi za njegovu daljnju primjenu. Budući da je zahtjev za produženje Komisija zaprimila nakon isteka prethodno odobrene mjere odstupanja, ovim prijedlogom ne može se retroaktivno produžiti prethodna mjera. Porezni obveznik mogao bi upotrijebiti sustav paušalnog oporezivanja najviše 20 dana po kalendarskoj godini uz cijenu od 40 DKK dnevno. Iznos od 40 DKK dnevno, koji je utvrdila danska vlada na temelju analize nacionalnih statističkih podataka, obuhvaćao bi samo PDV. Slična uplata, u skladu s drugim odredbama nacionalnog zakonodavstva, tražila bi se za pokriće poreza na dobit za pristup službenom vozilu i dodatne naknade za porez na cestovna motorna vozila. Ako bi porezni obveznik upotrijebio vozilo više od 20 dana tijekom kalendarske godine, primjenjivalo bi se pravilo mirovanja i porezni bi obveznik u potpunosti izgubio pravo na odbitak na trošak kupovine vozila. Danski nadležni organi razvili su elektronički sustav kojim porezni obveznici mogu dnevni paušalni iznos uplatiti na internetu. Nadležni organi smatraju da taj sustav pojednostavnjuje računovodstvene obveze poreznih obveznika kao i dužnost poreznih vlasti da ubiru i obračunavaju porez. Pojednostavnjeni postupak nije obvezan. Porezni obveznik stoga i dalje može registrirati svoje gospodarsko vozilo lake kategorije i za poslovnu i za privatnu uporabu ako mu to odgovara. 2. REZULTATI SAVJETOVANJA SA ZAINTERESIRANIM STRANAMA I PROCJENE UTJECAJA Nije bilo potrebe za savjetovanjem ili vanjskim stručnim mišljenjem. Odstupanje će imati zanemariv učinak na sveukupni prikupljeni prihod od poreza u fazi konačne potrošnje, a pogodovat će poduzećima koja upotrebljavaju gospodarska vozila lake kategorije ujedno u privatne i poslovne svrhe i pojednostavnit će ubiranje poreza. 3. PRAVNI ELEMENTI PRIJEDLOGA Ovom se Odlukom Danskoj odobrava da uvede posebnu mjeru odstupanja od Direktive o PDV-u u pogledu obračunavanja PDV-a za privatnu uporabu određenih vozila. Pravna osnova Članak 395. Direktive o PDV-u. Načelo supsidijarnosti S obzirom na odredbu Direktive o PDV-u na kojoj se prijedlog temelji, prijedlog je u isključivoj nadležnosti Unije. Stoga se načelo supsidijarnosti ne primjenjuje. Načelo proporcionalnosti Prijedlog je u skladu s načelom proporcionalnosti zbog sljedećih razloga. Odluka se odnosi na odobrenje dano državi članici na njezin vlastiti zahtjev i ne predstavlja nikakvu obvezu. S obzirom na ograničeno područje primjene odstupanja, posebna je mjera proporcionalna cilju koji se želi postići, tj. pojednostavnjenju obveze i naplate PDV-a i suzbijanju utaje poreza. Izbor instrumenata U skladu s člankom 395. Direktive o PDV-u odstupanje od zajedničkih pravila o PDV-u moguće je samo uz odobrenje Vijeća koje djeluje jednoglasno na prijedlog Komisije. Osim toga, odluka Vijeća najprikladniji je instrument s obzirom na to da ona može biti upućena pojedinačnim državama članicama. 4. UTJECAJ NA PRORAČUN Prijedlog neće imati negativan učinak na vlastita sredstva Unije koja proizlaze iz PDV-a. 5. NEOBVEZNI ELEMENTI Prijedlog je vremenski ograničenog trajanja. 2015/0074 (NLE) Prijedlog PROVEDBENE ODLUKE VIJEĆA o odobrenju Danskoj da uvede posebne mjere odstupanja od članka 75. Direktive Vijeća 2006/112/EZ VIJEĆE EUROPSKE UNIJE, uzimajući u obzir Ugovor o funkcioniranju Europske unije, uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost[2], a posebno njezin članak 395. stavak 1., uzimajući u obzir prijedlog Europske komisije, budući da: (1) Dopisom evidentiranim u Komisiji 13. siječnja 2015. Danska je zatražila odobrenje za primjenu mjere odstupanja od odredbi Direktive Vijeća 2006/112/EZ kojima se određuje pravo na odbitak ulaznog PDV-a. (2) Komisija je dopisom od 13. i 14. veljače 2015. obavijestila druge države članice o zahtjevu Danske. Dopisom od 17. veljače 2015. Komisija je obavijestila Dansku da ima sve informacije koje smatra potrebnima za razmatranje zahtjeva. (3) Bez zatražene mjere odstupanja danskim se zakonodavstvom podrazumijeva da ako se gospodarsko vozilo lake kategorije čija najveća odobrena masa ne premašuje tri tone registrira preko danskih nadležnih organa kao vozilo za isključivo poslovnu uporabu, poreznom obvezniku je dopušteno potpuno odbiti ulazni PDV na trošak kupovine i tekuće troškove vozila. Ako se takvo vozilo zatim upotrebljava u privatne svrhe, porezni obveznik gubi pravo na odbitak PDV-a na trošak kupovine vozila. (4) Danska je radi ublaživanja posljedica tih odredbi zatražila odobrenje za primjenu posebne mjere odstupanja od članka 75. Direktive Vijeća 2006/112/EZ koja je prethodno odobrena Provedbenom odlukom Vijeća 2012/447/EU[3], koja je istekla 31. prosinca 2014. Tom se mjerom odobrava poreznim obveznicima koji su registrirali vozilo za isključivo poslovnu uporabu da ga koriste u privatne svrhe i da izračunaju oporezivi iznos pretpostavljene usluge u skladu s člankom 75. Direktive Vijeća 2006/112/EZ na temelju dnevnog paušalnog iznosa, umjesto da izgube pravo na odbitak PDV-a na trošak kupovine vozila. (5) Pojednostavnjena metoda računanja bila bi ipak ograničena na 20 dana privatne uporabe po kalendarskoj godini, a paušalni iznos PDV-a koji bi trebalo platiti utvrđen je na 40 DKK po danu upotrebe u privatne svrhe. Taj je iznos utvrdila danska vlada na temelju analize nacionalnih statističkih podataka. (6) Tom mjerom, koja bi se primjenjivala na gospodarska vozila lake kategorije čija najveća odobrena masa ne premašuje tri tone, pojednostavnile bi se obveze PDV-a poreznih obveznika koji povremeno upotrebljavaju u privatne svrhe vozila registrirana za poslovnu uporabu. Međutim, i dalje bi poreznim obveznicima bilo omogućeno registrirati gospodarska vozila lake kategorije ujedno za poslovnu i privatnu uporabu. Time bi porezni obveznik izgubio pravo na odbitak PDV-a na trošak kupovine vozila, ali ne bi bio obvezan platiti dnevnu naknadu za svaku privatnu uporabu. (7) Dopuštanje mjere kojom se osigurava da porezni obveznik koji povremeno upotrebljava u privatne svrhe vozilo registrirano za poslovnu uporabu nije lišen punog prava na odbitak ulaznog PDV-a na to vozilo bilo bi u skladu s općim pravilima o odbitku utvrđenima Direktivom Vijeća 2006/112/EZ. (8) Odobrenje bi trebalo vrijediti određeno vremensko razdoblje i trebalo bi stoga prestati vrijediti 31. prosinca 2017. (9) Ako Danska zatraži dodatno produženje mjere odstupanja nakon 2017., Komisiji je potrebno najkasnije do 31. ožujka 2017. dostaviti novo izvješće zajedno sa zahtjevom za produženje. (10) Smatra se da će odstupanje imati samo zanemariv učinak na sveukupni prikupljeni prihod od poreza u fazi konačne potrošnje i da neće imati negativan učinak na vlastita sredstva Unije koja proizlaze iz PDV-a, DONIJELA JE OVU ODLUKU: Članak 1. Odstupanjem od članka 75. Direktive Vijeća 2006/112/EZ, u slučajevima kada porezni obveznik gospodarsko vozilo lake kategorije registrirano za isključivo poslovnu uporabu upotrebljava u privatne svrhe ili u svrhu svojih zaposlenika ili općenito u svrhe koje nisu povezane s njegovim poduzećem, Danskoj se odobrava određivanje oporezivog iznosa u odnosu na paušalni iznos za svaki dan takve uporabe. Dnevni paušalni iznos kako je navedeno u prvom stavku iznosi 40 DKK. Članak 2. Mjera navedena u članku 1. primjenjuje se samo za gospodarska vozila lake kategorije čija najveća odobrena masa ne premašuje tri tone. Ta se mjera ne primjenjuje u slučajevima kada je privatna uporaba veća od 20 dana po kalendarskoj godini. Članak 3. Ova Odluka stupa na snagu od dana priopćenja. Ova Odluka prestaje važiti 31. prosinca 2017. Svaki zahtjev za produženje mjere predviđene ovom Odlukom podnosi se Komisiji do 31. ožujka 2017. Uz takav zahtjev mora biti priloženo izvješće koje uključuje pregled primjene mjere na temelju ove Odluke. Članak 4. Ova je Odluka upućena Kraljevini Danskoj. Sastavljeno u Bruxellesu Za Vijeće Predsjednik [1] SL L 202, 28.7.2012., str. 24. [2] SL L 347, 11.12.2006., str. 1. [3] SL L 202, 28.7.2012., str. 24.